text: Højresving for rødt går ikke ud over trafiksikkerheden
  14 april 2016 kl. 09.16
  Cyklister har i en periode fået lov til at køre over for rødt i flere kryds her i regionen. Sikkerheden er ikke på spil, siger Vejdirektoratet.
  Det gør det både nemt og sikkert for cyklister, hvis de får lov til at svinge til højre også når der stadig er rødt lys.
  Det er konklusionen på et forsøg, som Vejdirektoratet har lavet, hvor cyklisterne har fået lov til at lave højresving for rødt lys.
  Fem kryds i Vejle Kommune og et kryds i Esbjerg Kommune har været med i forsøget, og der er ikke sket flere ulykker i den periode, hvor cyklisterne har kørt overfor rødt lys.
  -Cyklister har ligesom andre trafikanter brug for at komme hurtigt frem. Med muligheden for højresving for rødt kan vi på en nem måde give cyklisterne muligheden for at forsætte kørslen, hvis der er fri bane, siger transportminister Hans Christian Schmidt i en pressemeddelelse.
  Det er dog ikke alle lyskryds, der egner sig til at cyklisterne må svinge ved rødt lys. Det skal være kryds hvor cykelstien deler sig i en ligeud og en højresvingsbane, og der bør ikke være for mange fodgængere i krydset.
  I videoen fra Vejdirektoratet kan du se, hvordan cyklisterne skal køre i de udvalgte kryds.
  
  
  